b'\n_START_ARTICLE_\nDanilo Furlan\n_START_SECTION_\n\xc5\xbdivljenjepis\n_START_PARAGRAPH_\nDanilo Furlan se je rodil v Trstu, od koder se je z dru\xc5\xbeino po prvi svetovni vojni preselil v Ljubljano, kjer je kon\xc4\x8dal srednjo \xc5\xa1olo. Leta 1937 je diplomiral na Filozofski fakulteti v Ljubljani iz geografije in zgodovine ter se \xc5\xa1ele 1940 zaposlil na \xc5\xa1oli v Dolnji Lendavi. Med drugo svetovno vojno se je vrnil v Ljubljano. Po osvoboditvi je najprej pou\xc4\x8deval na Srednji gospodarski \xc5\xa1oli v Mariboru. Leta 1950 pa se je zaposlil na takratni Upravi hidrometeorolo\xc5\xa1ke slu\xc5\xbebe Slovenije, sedanjem Uradu za meteorologijo (ARSO). Opravil je izpit iz meteorologije in prevzel mesto na\xc4\x8delnika klimatolo\xc5\xa1ke slu\xc5\xbebe. Upokojil se je leta 1979.\n_START_SECTION_\nDelo\n_START_PARAGRAPH_\nOd leta 1950 je delal pri Upravi hidrometeorolo\xc5\xa1ke slu\xc5\xbebe Slovenije, bil upravnik observatorija v Ljubljani in od 1955 do 1970 vodja klimatolo\xc5\xa1ke slu\xc5\xbebe. Prou\xc4\x8deval je padavine, temperature in vla\xc5\xbenost oziroma su\xc5\xa1nost. Objavil je razprave o vetrovih, obla\xc4\x8dnosti in sne\xc5\xbeenju, prakti\xc4\x8dni klimatologiji in klimatolo\xc5\xa1kih razmerah v Jugoslaviji. Sodeloval je pri klimatolo\xc5\xa1kem atlasu Jugoslavije; v tujini pa je objavil razpravo o klimatskih razmerah v jugovzhodni Evropi._NEWLINE_Danilo Furlan se po obsegu in temeljitosti uvr\xc5\xa1\xc4\x8da med vodilne slovenske klimatologe. V razpravah in delih, katere obsegajo preko 150 enot je raz\xc5\xa1iril in poglobil vremenoslovsko in klimatolo\xc5\xa1ko vedenje.'